Ekskursija “Žemaitijos dvaruose apsigyvenusi Europos muzikos dvasia” Žemaičių muziejuje “Alka”
Sukūrė: Danutė Einikienė, Žemaičių dailės muziejus

Tikslinės grupės: studentams, muzikos mokyklų moksleiviams, visiems, besidomintiems Žemaitijos dvarų muzikine veikla
NATŲ SĄSIUVINIS prancūzų kalba „Trois grand duos deux violons composes et dedies a ses Amis Frederie Charles Preising in Gotha Par Louis Spohr“ (Trys didieji duetai trims smuikams). Leidykla C.F. Peters, Leipcigas, Vokietija XIX a. pr. Autorius – kompozitorius Lois Spohr (1784–1859). Viršelyje įrašas ranka „gr. Šuazel“.

NATŲ SĄSIUVINIS vokiečių kalba „Kronungs rondo fur die violin mit begleitung von 2 violinen, viola und bass.  Componiert zur feyerlichen kronung seiner Majestat des jungen Konigs von Ungarn Ferdinand 5 Kronprinzen aller ubrigen kaiserlichen Saaten von J. Maiseder 49 Werk Eigentum des Verlegers“. Kompozitorius ir smuikininkas Jozeph Mayseder (1789–1863) – vienas reikšmingiausių muzikos figūrų Vienoje, Austrijoje, XIX a. I pusėje. Natos kurtos Vengrijos karaliaus Ferdinando V karūnavimo iškilmėms (valdė 1845–1848 m.) Pirmo lapo apačioje įrašas ranka “Dla pana Prezident Gorski Kosztui Krowa“.
NATŲ SĄSIUVINIS vokiečių kalba „Sonatinem pianoforte solo M. Cle menti herrausgeben von Adolf Ruthardt“. Muzio Clementi (1752–1832) –  nusipelnęs Italijos klasicizmo epochos kompozitorius, pianistas, pedagogas ir dirigentas. Pirmasis kompozitorius, kūręs muziką specialiai pianinui. Žinomas dėl savo sonatų, sonatinų bei pianino pamokų rinkinių. Leidykla C.F. Peters Leipcige. Išleido Adolfas Ruthardt (1849–1934). XIX a. Ant viršelio antspaudas su įrašu „A. sainte CECILE pianos & musique B. Bellet… Nice” (B. Beleto muzikos parduotuvė Nicoje).

Mūsų muziejuje yra paruošta istorinė kunigaikščio Mykolo Oginskio dvaro ekspozicija, kurios viena iš sudėtinių dalių yra „Dvaro muzikinis gyvenimas“. Joje nušviečiamos tokios temos kaip dvaro muzikos mokykla, orkestro veikla, kompozitoriaus, dailininko M. K. Čiurlionio metai, praleisti mokantis dvaro muzikos mokykloje. Žemaičių „Alkos“ muziejuje esantys eksponatai leidžia plačiau pažvelgti į to laikotarpio Žemaitijos dvaruose puoselėtas muzikines tradicijas. Minėti natų sąsiuviniai akivaizdžiai leidžia daryti išvadas, kad per dvarus į Žemaitijos  plačiąją visuomenę skynėsi kelią Europoje kurta muzika, jos kultūra. Kita vertus, šie eksponatai papildo jau turimą informaciją apie dvaro muzikinį gyvenimą bei visapusiškiau nušviečia kultūrinę terpę, kurioje formavosi muzikos pasaulio  asmenybės.
Daug įdomios informacijos galima pateikti iš natų sąsiuvinių. Pavyzdžiui apie Carl Friedrich Peters leidyklą: XIX a. ji buvo viena iš trijų leidyklų Leipcige, tapusi Europos muzikos bei leidėjų monopoliui.  M. K. Čiurlionis 1901–1902 m. studijuodamas karališkojoje Leipcigo konservatorijoje, garsioje  C. F. Peterso bibliotekoje studijavo Hectoro Berliozo ir Richardo Strausso kūrinius, persirašė Strausso simfoninę poemą „Mirtis ir pragedėjimas“. Leipcige sukūrė Styginių kvartetą, simfoninę uvertiūrą „Kęstutis“, daug polifoninių kūrinių fortepijonui, vargonams, mišriam chorui.
Kita reikšminga detalė natų sąsiuvinyje – ranka rašytas įrašas „gr. Šuazel“. Jis parodo, kad naujausios Europos muzikinės tendencijos neaplenkė ir Žemaitijos dvarų. Paskutinieji Platelių dvaro savininkai buvo grafai Šuazeliai. 1940 m. į Žemaičių muziejų „Alka” iš Platelių pateko net keli sunkvežimiai paveikslų, skulptūrų, muzikos instrumentų, beveik visas Šuazelių šeimos archyvas. Žemaičių „Alkos” muziejaus archyve vien dokumentų gali būti apie 10 tūkst. vienetų. Tai iškalbingi faktai, bylojantys apie grafų Šuazelių kultūrinį dvaro gyvenimą. Žemaičių dailės muziejuje fotografijos rinkiniuose saugoma nuotrauka, kurioje po Platelių ežerą valtelėje irstosi Plungės dvaro muzikantai – muzikiniai mainai (koncertai, naudojimasis natotekomis ir pan.) tarp šių dvarų buvo tamprūs.
Kitas natų sąsiuvinis, skirtas Vengrijos karaliaus Ferdinando V karūnavimui, iliustruoja Lietuvos didikų ryšius su Vakarų Europos didikais. Kunigaikštienė Marija Oginskienė jaunystėje buvo Austrijos–Vengrijos imperatoriaus Pranciškaus Juozapo I freilina. Dedikacija skirta Lietuvos–Lenkijos didikui, gamtos mokslų daktarui, profesoriui Konstantiniui Gorskiiui, rodo šios giminės gilų domėjimasi muzika. Gorskiai Salantų dvare turėjo archyvą ir biblioteką. Joje buvo 750 tomų knygų prancūzų, vokiečių, lenkų kalbomis. Dalis jų vėliau atsidūrė Oginskių bibliotekoje Plungėje.
Dar viename natų sąsiuvinyje minimas italų kompozitorius Muzio Clementi (1752–1832), kuris pirmasis pradėjo kurti muziką specialiai pianiniui. Mūsų muziejus turi garsų Karlo Bechšteino (Carl Bechstein (1826–1900) pianinų ir fortepijonų fabriko gaminį – pianiną „C.BECHSTEIN“. Tai vienas retesnių egzempliorių, pagamintas apie 1870 m. Tai galėtų liudyti įrašas korpuso priekinėje dalyje: „Hof-Lieferant Sv. Maj. des Kaisers u Königs“. Šis įrašas nurodo, kad modelis buvo gaminamas itin aukštos kilmės asmenims. Pianinas priklausė Plungės dvaro savininkams Oginskiams, jį vėliau išsaugojo Mykolo Oginskio (1849–1902) dvaro orkestro muzikanto Jono Petkūno šeima. Juo grojo M. K. Čiurlionis. Natų sąsiuvinis išleistas Nicoje, kurioje 1902 m. mirė Plungės dvaro valdytojas kunigaikštis Mykolas Oginskis…
Papildomos priemonės
Iš Žemaičių muziejaus „Alka“  natų sąsiuvinių kopijų ir Plungės dvaro muzikanto Jono Petkūno išlikusių natų sąsiuvinio kopijų tikslinės grupės lankytojai (muzikos mokyklų mokiniai, konservatorijų studentai) galėtų paskambinti vieną ar kitą kūrinį (muziejus turi fortepijoną) – taip būtų sustiprintas emocinis ekskursijos įtaigumas.
Grupei, kurioje nėra grojančiųjų fortepijonu, leisti paklausyti įrašų iš minėtų natų sąsiuviniuose užrašytos muzikos.
Galima parengti lankstinuką „Žemaitijos dvarų muzikos takas“, kuriame būtų nurodytos lankytinos vietos, susijusios su puoselėtomis muzikinėmis tradicijomis ir asmenybėmis.


